Franziska-saak: Selfoon-aanklag teruggetrek | Maroela Media
Jonas, wat deur Laetitia September verteenwoordig is, het skuld op die aanklag teen hom ontken. Sy verhoor sou vandag voor landdros Wezile Rixana begin het.
Craig Esterhuyse, die staatsaanklaer, het egter nie gevra dat Jonas op die aanklag teen hom pleit nie, maar het eerder aan die hof gesê hy het opdrag van die Wes-Kaapse direkteur vir openbare vervolging (DOV) ontvang om die aanklag terug te trek. Die dossier is aan die DOV gestuur om te besluit of die staat met die aanklag moet voortgaan en of dit in die distrikshof of die streekshof aangehoor moet word.
Volgens Esterhuyse het die DOV se adv. Lehnro Badenhorst besluit daar is in dié stadium nie genoeg bewyse teen Jonas om 'n skuldigbevinding te verseker nie en het daarom opdrag gegee dat die aanklag voorlopig teruggetrek word. Die aanklag kan in 'n latere stadium weer aanhangig gemaak word indien die staat genoeg bewyse bekom om voort te gaan.
Die landdros het aan Jonas gesê hy is vry om te gaan, maar het hom gewaarsku hy kan in die toekoms weer terug in die beskuldigdebank wees op dieselfde aanklagte.
Jerome Moses (25) en Daniel Easter (33) is verlede maand tot 'n boete van R5 000 of 12 maande tronkstraf, wat in geheel vir vyf jaar opgeskort is, gevonnis vir die besit van gesteelde goedere wat met Blöchliger se selfoon verband hou. Hulle het skuld op die aanklag erken.
Landdros Sylvia Mandla het saam met die verdediging se prokureurs gestem dat die saak nie tronkstraf regverdig nie.
'n Vierde verdagte, wie se naam nie genoem mag word voordat sy verhoor in die hooggeregshof begin nie, staan tereg op aanklagte van moord, verkragting en verswarende roof in verband met die tienermeisie se moord.
Franziska se liggaam is in Maart verlede jaar in die Tokai-woud in Kaapstad gevind nadat sy gaan draf en nie teruggekeer het nie. 'n Nadoodse ondersoek het getoon sy is verkrag. Sand is in haar keel gevind en daar was wurgmerke aan haar nek. Sy het glo versmoor toe haar gesig in die grond gedruk is.
Maroela, die opskrif van die berig is totaal foutief. 1) 'n Persoon is 'n VERDAGTE voor sy hofverskyning. Daarna is hy 'n BESKULDIGDE. 2) 'n VERDAGTE kan nie VRYGESPREEK word nie, VRYSPRAAK beteken ONSKULDIG EN ONTSLAAN, NADAT die beskuldigde gepleit het – daarna mag die persoon nie weer van die betrokke misdryf aangekla kan word nie. 3) In hierdie geval het die BESKULDIGDE reeds voor die hof verskyn, maar die saak is teen hom teruggetrek, voordat hy gepleit het – daarom mag hy weer later aangekla word. Die korrekte opskrif behoort dus te wees: "SAAK TEEN BESKULDIGDE IN FRANCISKA-SAAK, TERUGGETREK".… Lees meer »
Gaan niemand gevonnis word vir hierdie verskriklike moord nie? Die polisie en ondersoekspan beteken niks nie! Hoe laakbaar!! Skandelik!! Daardie kind het n verskriklike dood gestetf. Julle is hopeloos onbevoeg of was julle deel daarvan dat moordenaars vry rondloop?